15 småbarn omkom i båtulykke i Mali
Båten var på vei nordover fra Mopti mot Timbuktu da ulykken skjedde sent fredag kveld. 20 mennesker er funnet omkommet, blant dem 15 barn under fem år. 23 er fortsatt savnet, opplyser en talsmann for redningstjenesten. - Vi vet fortsatt ikke hvorfor båten brøt sammen, sier talsmannen Dramane Diallo. Ifølge kilder ved sykehuset i byen kan det ha vært så mange som 400 om bord i båten da ulykken skjedde. Den skal også ha hatt flere tonn med varer om bord. Letingen etter de savnede ble innstilt lørdag kveld, men vil bli gjenopptatt søndag.
15 småbarn var blant de over 40 som fryktes omkommet etter at en overlastet båt sank på elva Niger i Mali.